Predkladacia správa

Dňom 1. januára 2004 nadobudol účinnosť zákon NR SR č. 597/2003 Z. z. o financovaní základných škôl, stredných škôl a školských zariadení, ktorý výrazným spôsobom mení systém financovania regionálneho školstva. Rozpočtovanie, ktoré sa do roku 2004 uskutočňovalo prevažne podľa „historického princípu“, sa mení na normatívne financovanie na žiaka. Podrobnosti nového systému financovania určilo nariadenie vlády SR č. 2/2004 Z. z. 
Cieľom predkladaného materiálu je podať správu o doterajšom priebehu reformy financovania regionálneho školstva s hlavným zameraním na výsledky dohodovacieho konania, ktorým sa uzavrel prvý krok prechodu na nový systém financovania regionálneho školstva v roku 2004. 
Celková potreba zvýšenia rozpočtu regionálneho školstva po dohodovacom konaní predstavuje finančnú čiastku 1 426 933 tis. Sk.
Vzhľadom na to, že rezerva Ministerstva školstva SR na krytie nárokov z dohodovacieho konania je 162 330 tis. Sk a rezerva v kapitole Súhrnný vzťah k obciam a VÚC je 410 064 tis. Sk, na pokrytie celej čiastky 1 426 933 tis. Sk je potrebných ešte 854 539 tis. Sk.
V materiáli sa navrhuje alternatíva pokrytia tejto čiastky.
Materiál prešiel medzirezortným pripomienkovým konaním a predkladá sa bez zásadných rozporov.